Of reg-reg/rerig van die Khoi-Khoin of uit die Ooste afkomstig is, is nie verder ter sake nie. Dit is wel van belang om die vormlike verhouding tussen reg-reg en rerig duideliker te stel. In die lig van die feit dat reg-reg vroeer opgeteken is as rerig en reg-reg 'n duidelike reduplikasievorm is, kan die aanname gemaak word dat dit rerig voorafgaan. Maar hoe kom ons klankmatig van [rexrax] tot [rerox]? Nienaber (1991:136-0) dink hier aan "jotasering" van die eerste velere konsonant, wat byvoorbeeld 'n stemhebbende frikatief [Y] kon gewees het. 'n Ander oplossing is myns insiens te soek in die feit dat Kaapse sprekers vir 'n groot gedeelte bry. Reg-reg word dan so iets soos [ReyRex], met assimilasie tot [ReRex], wat vir 'n spreker met tongpunt-[r] - wat tans die meeste sprekers van A verteenwoordig en die uitspraak met die meeste aansien is - dan weer [rerex] word. Ook die re-re-vorme,7 wat deur die WAT as omgangstaal en verouderd aangedui word, kan die gevolg van bry wees.